
R A P O R T

asupra proiectului de Lege pentru aprobarea Ordonanţei de urgenţă a Guvernului nr.117/2002 privind alocarea unei sume din bugetul Ministerului Muncii şi Solidarităţii Sociale pentru finanţarea activităţilor ocazionate de sărbătorirea în România a Zilei Internaţionale a Vârstnicilor în anul 2002

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru aprobarea Ordonanţei de urgenţă a Guvernului nr.117/2002 privind alocarea unei sume din bugetul Ministerului Muncii şi Solidarităţii Sociale pentru finanţarea activităţilor ocazionate de sărbătorirea în România a Zilei Internaţionale a Vârstnicilor în anul 2002, trimis cu adresa nr. 551 din 5 noiembrie 2002.


La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Comisia a fost investită cu dezbaterea şi avizarea proiectului de lege mai sus menţionat în procedură de urgenţă.

Proiectul de lege are ca obiect de reglementare alocarea sumei de 8 miliarde lei de la bugetul de stat din fondurile prevăzute în bugetul Ministerului Muncii şi Solidarităţii Sociale, pentru sărbătorirea la 1 octombrie a Zilei Internaţionale a Vârstnicilor, ca expresie a consideraţiei faţă de această categorie de persoane.
Comisia propune plenului aprobarea proiectului de lege întrucât din anul 1998, Ministerul Muncii şi Solidarităţii Sociale a susţinut organizaţiile centrale ale pensionarilor prin acordarea anuală de ajutoare materiale în vederea organizării de acţiuni pentru persoanele vârstnice.

Proiectul de lege face parte din categoria legilor ordinare, conform prevederilor constituţionale.
La lucrările comisiei au fost prezenţi 19 deputaţi, din totalul de 20 membri ai comisiei.

Proiectul de lege a fost adoptat de Senat în şedinţa din data de 17 octombrie 2002.

În urma dezbaterii proiectului de lege în şedinţa extraordinară din data de 12 noiembrie 2002, Comisia propune admiterea fără modificări a acestuia, în forma prezentată de Senat, cu o abţinere.

